Samarqanddagi “Yagona oyna” markaziga 2013-yilda 1200 ta murojaat kelib tushdi

Samarqand shahar hokimligi qoshida tashkil etilgan “Yagona oyna” markazi ijtimoiy ta’minot, ta’lim, sog‘liqni saqlash, bandlikni ta’minlash, fuqarolarning chet elda ish faoliyatini amalga oshirish, muhandislik-kommunikatsiya tarmoqlari (tabiiy gaz, elektr energiyasi, suv, aloqa) bilan bog‘liq, tadbirkorlarni qo‘llab-quvvatlash, huquqiy maslahatlar berish masalalarida aholining eng yaqin ko‘makchisiga aylanib bormoqda. Bu haqda O‘zA xabar beradi.

 Foto © lipetskinfo.ru
Markaz koordinatori Bahodir Do‘stmamatovning ta’kidlashicha, 2013-yilda bir ming ikki yuzga yaqin murojaat bo‘ldi. Jumladan, ijtimoiy ta’minot, yer va mol-mulk munosabatlari, uy-joy-kommunal (shirkat) xo‘jaligi hamda boshqa masalalar bo‘yicha 222 murojaat kelib tushdi.
Ma’lum bo‘lishicha, markazga bo‘layotgan murojaatlarning aksariyat qismini tadbirkorlik faoliyati bilan bog‘liq masalalar tashkil etadi.
Samarqand shahar hokimi tomonidan tasdiqlangan jadval asosida haftaning juma kuni markazimizda shahar davlat sanitariya-epidemiologiya nazorati markazi, byudjetdan tashqari pensiya jamg‘armasi, yer tuzish va ko‘chmas mulk kadastr xizmati, “Samarqandshahargaz”, shahar elektr tarmoqlari, “Suvoqova” DUK, tadbirkorlik sub’ektlarini ro‘yxatdan o‘tkazish inspeksiyasi, davlat soliq inspeksiyasi singari 13 bo‘lim va boshqarmalarning mutasaddi xodimlari murojaat qilayotgan fuqarolar va tadbirkorlar bilan suhbatlashib, ularning muammolariga shu yerning o‘zida yechim topilmoqda, deyiladi xabarda.